На основу члана 120. став 8. Закона о основама система образовања и васпитања ("Сл. гласник РС", бр. 88/2017, 27/2018-др.закон - даље: Закон) и члана 74. и 137. Статута Основне школе,"Бошко Палковљевић-Пинки" у Сремској Митровици (2018.), Савет родитеља је на седници одржаној дана 11.06.2018. године, донео:

**ПОСЛОВНИК**

**О РАДУ САВЕТА РОДИТЕЉА**

**ОСНОВНЕ ШКОЛЕ „БОШКО ПАЛКОВЉЕВИЋ- ПИНКИ“**

**СРЕМСКА МИТРОВИЦА**

**I ОПШТЕ ОДРЕДБЕ**

Члан 1.

Овим пословником уређује се начин избора, састав, задаци, рад, сазивање и припремање седница, гласање и сва друга питања од значаја за рад Савета родитеља основне школе "Бошко Палковљевић-Пинки" у Сремској Митровици (даље: Школа).

Начин избора чланова Савета родитеља, мандат чланова, председника и заменика председника Савета родитеља, уређен је Статутом школе и овим пословником.

Одредбе овог пословника обавезне су за све чланове Савета родитеља и сва друга лица која присуствују седницама овог саветодавног органа.

**Члан 2.**

Школа сарађује са родитељима ученика ради разматрања питања од заједничког интереса за рад школе и ученика као и другим питањима од значаја за остаривање образовно-васпитних задатака школе.

Овим Пословником уређују се и облици и начин сарадње и учешћа родитеља у остваривању образовно-васпитних задатака школе, као и питања о којима органи школе не могу одлучивати без прибављеног мишљења родитеља.

**Члан 3.**

Сарадња школе са родитељима се остварује:

* у личном контакту директора школе, предметних наставника, одељењских старешина, стручних сарадника (педагога, психолога, и сл.) и осталих сарадника школе,
* учешћем представника родитеља у раду школе преко обавезних родитељских састанака, преко општих родитељских састанака, преко Савета родитеља школе, информацијама и консултацијама, као и преко других заједничких активности.

Наставници и стручни сарадници дужни су да родитељима ученика пруже потпуне информације које се односе на остваривање резултата учења и владања ученика као и остваривање права ученика у школи. У контактима са родитељима ученика наставници и стручни сарадници су дужни да се придржавају општих норми понашања, поштују личност родитеља и чувају углед школе.

**Члан 4.**

Школа је дужна да планира сталну сарадњу са родитељима и да их редовно обавештава о унапређивању образовно-васпитног рада, о начину укључивања родитеља у рад са ученицима, о заједничком педагошком раду и другим питањима од интереса за школу, ученике и њихове родитеље.

**Члан 5.**

Родитељи су дужни да помажу на тај начин што ће се интересовати за рад свог детета, како у школи тако и ван ње. Родитеља који не показује интересовање за рад свог детета, одељенски старешина писмено обавештава, путем повратнице или телеграма, и упућује позив на договор о мерама које треба предузети за побољшаље успеха и понашања ученика.

**II НАДЛЕЖНОСТИ САВЕТА РОДИТЕЉА**

Члан 6.

Надлежности Савета родитеља утврђене су одредбом члана 120. став 6. Закона и чланом 74. Статута школе. Савет родитеља:

1. предлаже представнике родитеља, односно других законских заступника ученика у Школски одбор;
2. предлаже свог представника у све обавезне тимове установе;
3. учествују у предлагању изборних садржаја и у поступку избора уџбеника;
4. разматра предлог школског програма, развојног плана, годишњег плана рада;
5. разматра извештај о остваривању програма образовања и васпитања, развојног плана и годишњег плана школе, спољашњем вредновању, самовредновању, завршном испиту, резултатима националног и међународног тестирања и спровођење мера за обезбеђивање и унапређивање квалитета образовно-васпитног рада;
6. разматра намену коришћења средстава од донација и од проширене делатности установе;
7. предлаже Школском одбору намену коришћења средстава остварених радом ученичке задруге и прикупљених од родитеља, односно другог законског заступника;
8. разматра и прати услове за рад школе, услове за одрастање и уче­ње, безбедност и заштиту деце и ученика;
9. учествује у поступку прописивања мера заштите и безбедности ученика за време бо­равка у школи и свих активности које организује школа;
10. даје сагласност на програм и организовање екскурзија, односно наставе у природи и разматра извештај о њиховом остваривању;
11. предлаже представника и његовог заменика за општински савет родитеља;
12. разматра успех ученика, учествује у организацији друштвеног и забавног живота ученика, спортске и друге манифастације у школи;
13. заједно са дирктором и стручним органима организује и спроводи сарадњу са надлежним органима у општини;
14. брине о здравстеној и социјалној заштити ученика;
15. обавља и друге послови од интерес за школу, односно одлучује о питањима о комима органи школе не могу доностии одлуке без претходног мишљења родитеља;
16. разматра и друга питања утврђена статутом.

Савет родитеља своје предлоге, питања и ставове упућује Школском одбору, директору и стручним органима школе.

**III САСТАВ САВЕТА РОДИТЕЉА**

Члан 7.

Ради остваривања што боље сарадње и учешћа родитеља у остваривању образовно-васпитних задатака школе, у школи се као саветодавно тело формира Савет родитеља.

Савет родитеља чине: родитељи ученика из Сремске Митровице, родитељи ученика из издвојеног одељења Гргуревци и родитељи ученика из издвојеног одељења Шуљам.

Изузетно, када се расправља о питањима која су од значаја за издвојено одељење Савет родитеља може да ради у саставу чланова Савета родитеља тог издвојеног одељења.

Савет родитеља чине по један представник родитеља, односно другог законског заступника ученика сваког одељења, а бирају их родитељи ученика за сваку школску годину, на родитељском састанку на почетку школске године који сазива одељењски старешина.

Кандидата за председника Савета родитеља и три предложена представника Савета родитеља у Школском одбору може предложити сваки члан Савета родитеља.

Савет родитеља из реда родитеља бира три представника родитеља, односно другог законског заступника ученика у Школски одбор на основу тајног гласања, а изабрана су она три предложена кандидата која добију највише гласова присутних чланова Савета родитеља, под условом да у моменту гласања седници присуствује више од половине чланова Савета родитеља. Мандат за предложене представнике у Школски одбор је 4 године.

Савет родитеља из свог састава бира за сваку школску годину председника и заменика председника на првој седници, приликом верификације мандата изабраних чланова.

Члан 8.

Свој рад Савет родитеља обавља на седницама.

Седнице су јавне и њима присуствују сви чланови овог органа, представници родитеља ученика сваког одељења у школи, а могу присуствовати и остали родитељи ученика школе и наставници.

На седнице Савета родитеља могу се позивати представници Школског одбора, стручних органа, директор школе, стручни сарадници, синдиката школе, представници ученичког парламента, као и друга лица која имају интерес да присуствују седници, или могу својим знањем и радом да допринесу раду Савета родитеља.

Члан 9.

Председник Савета родитеља одговоран је за правилну примену одредаба овог пословника и за свој рад одговара Савету родитеља.

Члан 10.

Сваки члан Савета родитеља у обавези је да присуствује седницама овог органа и својим савесним радом доприноси успешном остваривању послова који су му Законом стављени у надлежност.

Уколико члан Савета родитеља несавесно ради или неоправдано одсуствује више од три пута у току једне школске године, председник Савета родитеља ће покренути иницијативу за избор другог представника родитеља тог одељења.

Родитељу престаје чланство у Савету родитеља ако престане основ за чланство, на лични захтев и ако из одређених разлога није у могућности да присуствује седницама Савета родитеља.

На лични захтев родитељ ће престати да буде члан Савета родитеља подношењем писмене изјаве, као и у случају његове немогућности да присуствује седницама савета, што ће се на седници савета констатовати и покренути поступак за избор новог представника родитеља за члана савета.

**IV САЗИВАЊЕ СЕДНИЦЕ**

Члан 11.

Прву конститутивну седницу Савета родитеља сазива директор Школе и њоме руководи, до верификације мандата члановима Савета родитеља и избора председника Савета родитеља и његовог заменика.

Након тога, седнице сазива и њима руководи председник Савета родитеља, а у његовом одсуству његов заменик. Заменик председника има сва права и обавезе председника у његовом одсуству.

У припреми седница председнику или заменику Савета родитеља помаже директор школе, педагог, психолог и секретар по потреби и поједини чланови Наставничког већа.

Седнице се сазивају и одржавају по потреби, а најмање два пута у току сваког полугодишта.

Директор школе је у обавези да обезбеди адекватну просторију за одржавање седнице Савета родитеља.

Члан 12.

Председник Савета родитеља у обавези је да седницу сазове на писмени захтев једне трећине укупног броја чланова Савета, директора школе, на писмени захтев Школског одбора, стручних органа школе, ученичког парламента, синдиката школе.

У том случају, седници Савета родитеља обавезно присуствују представници подносиоца захтева за одржавање седнице Савета родитеља.

Члан 13.

Седнице се сазивају писменим путем, а секретаријат школе је у обавези да позив за седницу, са предложеним дневним редом, обавештењем о дану, часу и месту одржавања седнице и материјалом потребним за припрему чланова за предстојећу седницу, достави свим члановима овог органа најкасније три дана пре дана одређеног за одржавање седнице.

По­зив за сед­ни­цу се до­ста­вља пи­сме­но, у за­тво­ре­ној ко­вер­ти пре­ко уче­ни­ка – де­те­та чла­на Са­ве­та, или елек­трон­ском по­штом.

Изузетно, уколико то захтева природа питања које се ставља на дневни ред, седница се може заказати по хитном поступку, телефонским путем, најкасније један дан пре дана одређеног за одржавање седнице.

**V ПРИПРЕМАЊЕ СЕДНИЦЕ**

Члан 14.

Председник Савета родитеља, или његов заменик, у сарадњи са директором школе и стручним органима школе, припрема предлог дневног реда сваке седнице.

Члан 15.

При састављању предлога дневног реда води се рачуна нарочито о томе:

* да се на седницама разматрају питања која по Закону и статуту школе спадају у надлежност Савета родитеља, као и друга питања, на захтев директора школе, стручних органа или Школског одбора, за која је потребно мишљење родитеља;
* да дневни ред обухвата првенствено она питања која су у време одржавања седнице најактуелнија за рад Савета родитеља и школе у целини и
* да дневни ред не буде сувише обиман и да све његове тачке могу да се обраде на тој седници.

**VI РАД НА СЕДНИЦАМА И ОДРЖАВАЊЕ РЕДА**

Члан 16.

Седницу отвара председник и на самом почетку утврђује присутност и одсутност чланова.

Седница се може одржати уколико постоји кворум, односно уколико је присутна већина од укупног броја чланова Савета родитеља.

Након утврђивања кворума, разматра се записник са претходне седнице и разматра и усваја предлог дневног реда.

Члан 17.

Савет може доносити одлуке ако седници присуствује више од половине чланова савета.

Своје предлоге, питања, ставове и одлуке Савет родитеља доноси већином гласова присутног броја члановa.

Члан 18.

Гласање је по правилу јавно, осим у случају када се предлажу представници за чланове Школског одбора, када је гласање тајно.

Изузетно од става 1. овог члана, чланови Савета родитеља могу одлучити да гласање о неком питању буде тајно.

Члан 19.

Гласа се на тај начин што се чланови изјашњавају "за" или "против" предлога или се уздржавају од гласања.

Чланови Савета родитеља имају право да издвоје своје мишљење по неком питању, што се уноси у записник са седнице.

Члан 20.

Јавно гласање се врши дизањем руке или појединачним позивањем на изјашњавање.

По завршеном гласању, председник утврђује резултат гласања.

Члан 21.

Тајно гласање за утврђивање предлога представника чланова Школског одбора из реда родитеља спроводи се на гласачким листићима, на којима се наводе сви предложени кандидати, по азбучном реду, са редним бројем испред сваког имена.

Гласање се врши заокруживањем редног броја испред имена кандидата.

Гласање спроводи и резултате утврђује трочлана комисија, из реда чланова Савета родитеља, изабрана на седници на којој се врши гласање.

Сматра се да су за члана Школског одбора предложена три представника родитеља ученика школе која су добила највише гласова присутних чланова Савета родитеља.

Ако више кандидата добије исти број гласова, гласање се понавља само за њих, док се не утврде три кандидата са највећим бројем гласова присутних чланова Савета родитеља.

Члан 22.

Начин тајног гласања у случају прописаном чланом 18. став 2. овог пословника, утврђују чланови Савета родитеља, већином гласова присутног броја чланова.

Члан 23.

Председник Савета родитеља води седницу, даје реч члановима и усмерава расправу и дискусију по свакој тачки дневног реда

Сваки члан има право на излагање свог мишљења по свакој тачки дневног реда, конкретно и без опширности, по добијању речи. Председник Савета родитеља има право да прекине излагање или да опомене члана да се удаљује од предмета дискусије и да захтева конкретност.

Сваки члан има обавезу пристојног понашања и изражавања и нема право да својим понашањем на било који начин ремети ред на седницама.

Члан 24.

Због повреде реда члановима се могу изрећи следеће мере:

* усмена опомена;
* писмена опомена унета у записник;
* одузимање речи и
* удаљавање са седнице.

Члан 25.

*Усмена опомена* изриче се члану који својим понашањем на седници нарушава ред и одредбе овог пословника.

*Писмена опомена* унета у записник изриче се члану који и после изречене усмене опомене настави да нарушава ред и одредбе овог пословника.

*Мера одузимања речи* изриче се члану који нарушава ред, а већ је два пута био опоменут.

*Мера удаљења са седнице* изриче се члану који:

* вређа и клевета друге чланове или друга присутна лица;
* не поштује изречену меру одузимања речи;
* својим понашањем онемогућава несметано одржавање седнице Савета родитеља.

Удаљење са седнице може се изрећи само за седницу на којој је донета мера удаљења, а одлука се доноси јавним гласањем. Онај ко је удаљен са седнице, дужан је да одмах напусти седницу.

**VII ВОЂЕЊЕ ЗАПИСНИКА**

Члан 26.

На конститутивној седници Савета родитеља одређује се члан који ће водити записник на седницама Савета родитеља.

Записник који се води на седницама оверавају председник и записничар.

Записник се чува у архиви школе, са записницима осталих органа школе, као документ од трајне вредности.

Записник се доставља сваком члану Савета родитеља, уз позив за наредну седницу, а усваја се на почетку прве наредне седнице.

**VIII КОМИСИЈЕ САВЕТА РОДИТЕЉА**

Члан 27.

Савет родитеља може образовати сталне или повремене комисије ради извршавања појединих послова из своје надлежности.

Састав комисије, њен задатак и рок за извршење посла утврђује Савет родитеља приликом њеног образовања.

Чланови комисије за свој рад одговарају Савету родитеља.

**IX ОСТАЛИ ЗАДАЦИ САВЕТА РОДИТЕЉА**

Члан 28.

Савет родитеља предлаже Наставничком већу школе свог представника у стручни актив за развојно планирање.

Одређивање овог представника врши се јавним гласањем, на начин и по поступку прописаним овим пословником.

Када директор школе образује тим за остваривање одређеног задатка, пројекта или програма, чији члан треба да буде представник Савета родитеља, избор овог представника врши се у складу са ставом 2. овог члана.

Члан 29.

Поред послова прописаних Законом и статутом школе, Савет родитеља може на својим седницама да разматра и начин подстицања ангажовања родитеља школе у:

* решавању питања друштвеног, забавног и спортског живота ученика;
* учешћу родитеља у реализовању програма културне и јавне делатности школе;
* ангажовању на прикупљању финансијских и других средстава и
* свим другим активностима, којима се побољшавају услови живота и рада ученика.

**X ЗАВРШНЕ ОДРЕДБЕ**

Члан 30.

Измене и допуне овог пословника врше се на исти начин и по поступку као и његово доношење.

Члан 31.

Овај пословник ступа на снагу осмог дана од дана објављивања на огласној табли школе.

Ступањем на снагу овог пословника престаје да важи Пословник о раду Савета родитеља основне школе „Бошко Палковљевић-Пинки“, Сремска Митровица, број 500/2013 од 13.12.2013. године.

У Сремској Митровици

Деловодни број: 296 / 2018

Датум: 11.06.2018. године

Председник Савета родитеља

Наташа Ђорђић

Пословник је објављен на огласној табли школе дана 11.06.2018. године,

а ступио је на снагу данa 19.06.2018. године.

Секретар школе

Софија Бријак